Αυξητική τάση εμφανίζουν διαχρονικά οι διαγραφές επιχειρήσεων υψηλής τεχνολογίας στην Ελλάδα, με αποτέλεσμα πλέον να είναι σχεδόν διπλάσεις από τις συστάσεις νέων τεχνολογικών εταιρειών. Αυτό αποκαλύπτει μελέτη του Εθνικού Κέντρου Τεκμηρίωσης για τη δημογραφία των ελληνικών επιχειρήσεων υψηλής τεχνολογίας, η οποία αποτυπώνει τη διαχρονική πορεία του κλάδου κατά την περίοδο 2011-2016.

Σύμφωνα με τη μελέτη το 2016 διεγράφησαν 6.554 εταιρείες υψηλής τεχνολογικής στάθμης στους τομείς της μεταποίησης και των υπηρεσιών, ενώ ιδρύθηκαν 3.999 νέες. Το 2015 είχαν διαγραφεί 4.280 εταιρείες υψηλής τεχνολογίας και είχαν συσταθεί 3.250 εταιρείες, ενώ το 2014 οι διαγραφές ήσαν 4.313 και οι συστάσεις 3.875.

Ο αριθμός των επιχειρηματικών συστάσεων στον κλάδο της υψηλής τεχνολογίας παραμένει διαχρονικά περίπου 3.000 έως 4.000. Το μερίδιο των συστάσεων των επιχειρήσεων υψηλής τεχνολογίας στο σύνολο των επιχειρηματικών συστάσεων στη χώρα μας κατέγραφε αύξηση την περίοδο μέχρι το 2013 (από 4,4% το 2011 σε 6,8% το 2013), ενώ μεταξύ 2014-2016, αν και υπήρξε μια μικρή υποχώρηση, παραμένει πάνω από το 6%.

Όσον αφορά στις διαγραφές, όμως, ο αριθμός τους αυξάνεται σημαντικά. Το μερίδιο των διαγραφών επιχειρήσεων υψηλής τεχνολογίας στο σύνολο των διαγραφών των επιχειρήσεων της χώρας σημείωσε μικρή μείωση έως και το 2013 (3,4%), ενώ από το 2014 αυξάνεται, φθάνοντας το 5,2% το 2016. Οι μεταποιητικές επιχειρήσεις που δραστηριοποιούνται στον κλάδο της κατασκευής ηλεκτρονικών υπολογιστών, υπερτερούν κατά πολύ στις συστάσεις αλλά και στις διαγραφές.

Συγκρινόμενη η Ελλάδα με τα υπόλοιπα κράτη - μέλη της ΕΕ ως προς τις επιχειρήσεις υψηλής τεχνολογίας έντασης γνώσης του κλάδου των υπηρεσιών για το 2015, η χώρα κατατάχθηκε στη 14η θέση σε ό,τι αφορά τις συστάσεις επιχειρήσεων "υψηλής τεχνολογίας έντασης γνώσης" και στην ένατη σε ό,τι αφορά τις διαγραφές.

Η μελέτη του κέντρου βασίστηκε στα στατιστικά στοιχεία του Γενικού Εμπορικού Μητρώου (ΓΕΜΗ) και ακολούθησε τη μεθοδολογία της Eurostat.